internet vaartha 176 Views
ముంబై : ఆర్‌జియో సేవలపరంగా రిలయన్స్‌ ఆంబానీ యువతరం నాయకత్వంలో వస్తున్నట్లు తెలుస్తోంది. ఉద్యోగులకు లాంఛనంగా ప్రారంభించిన ఆర్‌జియో సేవలు ఇకపై వచ్చే ఏప్రిల్‌ నాటికి దేశవ్యాప్తంగా పూర్తిస్థాయిలో ప్రారంభం అవుతాయి. దేశంలోని 50 బిలియన్‌డాలర్ల మొబైల్‌ టెలికాం బిజినెస్‌ లో ఆర్‌జియో కీలక పాత్ర పోషిస్తోంది. ముకేష్‌ అంబానీ తనయుడు ఆకాశ్‌ అంబాని, కుమార్తె ఇషా అంబానీలు జియోలో కీలక పాత్ర పోషిస్తున్నారు. మొదటి ఏడాదిలోనే 100 మిలియన్‌కస్టమర్లను సాధించే లక్ష్యంతో ఉన్న ఆర్‌జియోకు ఒక రకంగా వీరే సారధులవుతారన్నది అంచనా. ఆర్‌జియోకు ప్రచార సారధిగా బాలివుడ్‌ నటుడు షారుఖ్‌ఖాన్‌ వ్యవహరించారు. అంతే కాకుండా ఈ కార్యక్రమంలో అంబానీ సోదరుల మాతృమూర్తి కోకిలాబెన్‌, భార్య టినా, జైఅన్‌మోల్‌, జైఅన్షుల్‌లు కూడా ముందు వరుసలో ఆసీనులయ్యారు. ఆర్‌జియో హైస్పీడ్‌ ఇంటర్నెట్‌ ద్వారానే 1.3 బిలియన్ల ప్రజానీకానికి ఈ ప్రారంభోత్సవ కార్యక్రమం చేరువఅయింది. సెకనుకు ఒక గిగాబైట్‌ వేగంతో పనిచేస్తుందని ప్రకటించింది. వీటితో పాటే జియో ప్లే, టెలివిజన్‌ సేవలు అందుతాయి. జియోఫైబర్‌ సాయంతో హైస్పీడ్‌ ఇంటర్నెట్‌ అందిస్తున్నట్లు జియోచాట్‌ వంటి యాప్‌లసాయంతో వీడియో కాన్ఫరెన్సింగ్‌ కూడా ఉంటుందని ప్రకటించింది. ఇప్పటికే ఇతర కంపెనీలకు గట్టిపోటీ ఇస్తున్న ఆర్‌జియో పూర్తిస్థాయి సేవలు అమలుల్లోనికి వస్తే మరింత పోటీ ఎదురవుతుందన్నది నిర్వివాదాంశం.